Ce sistem de vot propune Asociaţia Pro Democraţia?
Asociaţia Pro Democraţia propune, pentru alegerea Camerei Deputaţilor şi a Senatului precum şi pentru alegerea consiliilor locale şi a consiliilor judeţene, un sistem proporţional prin compensare, având la bază scutinul într-un singur tur în circumscripţii uninominale.

Acest lucru înseamnă că jumătate dintre mandate vor fi atribuite câştigătorilor alegerilor din circumscripţiile uninominale, iar cealaltă jumătate va fi atribuită proporţional cu numărul de voturi înregistrate de fiecare partid (prin candidaţii acestuia) unora dintre candidaţii care nu câştigă alegerile în colegiul în care candidează.

Sistemul propus de Asociaţia Pro Democraţia este asemănător cu cel folosit în Germania pentru alegerea parlamentului federal.

Ce şi cum votează alegătorul?

Alegătorul care se prezintă la vot va primi un buletin de vot pe care vor figura individual candidaţii care s-au înscris în cursa electorală în circumscripţia uninominală respectivă. Pentru a-şi exprima votul, alegătorul va ştampila chenarul care conţine candidatul preferat.
De ce acest tip de sistem?

Acest tip de sistem îmbină principalele avantaje ale sistemelor majoritare şi proporţionale: prin alegerea lor în circumscripţii uninominale, parlamentarii sunt puşi în relaţie directă cu alegătorii, fiind astfel responsabilizaţi, iar prin distribuţia proporţională a mandatelor la nivel de circumscripţie electorală (regională), partidele dobândesc un număr de mandate proporţional cu sprijinul electoral de care se bucură în rândul alegătorilor.

Astfel, partidele îşi vor păstra numărul de mandate, dar mandatele respective vor fi atribuite acelor candidaţi care sunt preferaţi de alegători.

Este acest sistem mai complicat decât cel folosit în prezent ?

Nu. Deşi unele sisteme electorale au o componentă matematică ce nu este la îndemâna tuturor, modul de scrutin propus de Asociaţia Pro Democraţia este simplu de înţeles de către oricine are cunoştinţe de matematică la nivel de liceu. O exemplificare a modului de atribuire a mandatelor puteţi vedea în prezentarea ataşată acestui document. Dar ca să înlăturăm orice dubiu, putem să vă spunem că singurele operaţii care se fac pentru acordarea mandatelor sunt de adunare, scădere, înmulţire şi împărţire (alături, bineînţeles, de cele de ordonare).

Reprezentarea maghiarilor în parlament va suferi vreo modificare?

Asociaţia Pro Democraţia a efectuat simulări ale distribuţiei mandatelor de parlamentar în baza sistemului propus de noi, pornind de la rezultatele alegerilor parlamentare din 2000 şi 2004. Rezultatele simulărilor arată că proporţia dintre numărul de voturi şi cel de mandate se păstrează. Astfel, presupunând că avem aceeaşi distribuţie a voturilor, dar folosind sistemul propus de Asociaţia Pro Democraţia, fiecare partid primeşte acealşi număr de mandate. Ceea ce se poate schimba este distribuţia geografică a acestor mandate.
Concret, în cazul UDMR, numărul de mandate este acelaşi, dar acestea vor fi atribuite în acele zone unde populaţia maghiară este mai numeroasă. Astfel, se corectează situaţii de genul căreia în care UDMR primeşte mandate în judeţe precum Tulcea, unde populaţia maghiară este foarte puţin numeroasă.
Există prag electoral?

Da. Pentru ca un partid să intre în parlament trebuie să depăşească 5% din totalul voturilor valabil exprimate la nivel naţional sau candidaţii săi să câştige cel puţin 5 colegii uninominale în cazul alegerilor pentru Camera Deputaţilor sau 3 colegii în cazul alegerilor pentru Senat.

În cazul alianţelor electorale, pragul electoral procentual creşte cu 2% pentru fiecare partid membru al alianţei, începând cu al doilea (astfel, o alianţă formată din două partide va trebui să depăşească un prag electoral de 7%, una formată din 3 partide – 9%, ş.a.m.d.). Pragul electoral stabilit în funcţie de numărul de colegii câştigate este de 10 colegii în cazul alegerilor pentru Camera Deputaţilor şi 5 colegii în cazul alegerilor pentru Senat.
Pentru ca un candidat independent să câştige un mandat, acesta trebuie sa primească 50%+1 din voturile valabil exprimate în colegiul în care candidează.
De câte semnături are nevoie un candidat pentru a se înscrie în alegeri?

Candidaţii reprezentând partidele politice sunt propuşi de către filialele judeţene ale partidelor politice, fiind astfel susţinuţi de membrii partidului din judeţul în care candidează.

Candidaţii independenţi trebuie să să fie susţinuţi de minimum 5% din numărul total al alegătorilor înscrişi în listele electorale permanente din circumscripţia electorală în care candidează, împărţit la numărul de mandate care revin circumscripţiei electorale, dar nu mai puţin de 50 de alegători.

În cazul candidaţilor pentru Senat de exemplu, un cadidat independent ar avea nevoie de peste 15.000 de semnături de susţinere.

Pot susţine candidaţii doar cetăţenii cu drept de vot. Fiecare cetăţean poate susţine un singur candidat la fiecare tip de alegeri.

Vor ajunge vedete în Parlament cu acest sistem?

Sistemul propus de Asociaţia Pro Democraţia lasă întregul proces de selecţie al parlamentarilor în seama cetăţenilor. Astfel, persoane care nu au experienţă politică şi nu dovedesc că pot gestiona interesele alegătorilor, nu vor fi votaţi şi nu vor putea primi mandate de parlamentar. Referindu-ne la vedete, acestea nu vor putea fi promovate pe o listă de partid (pentru a „cosmetiza” lista respectivă) şi nu vor ajunge, prin acest mecanism, în Parlament fără ca simpatizanţii partidului care propune lista respectivă să se poată pronunţa cu privire la capacitatea vedetelor respective de a fi senatori sau deputaţi, altfel decât nevotând lista în întregul ei (aşa cum se întâmplă lucrurile în prezent), în spatele unui candidat capabil care strânge voturi pentru toată lista. În contextul dat de sistemul propus de APD, dacă o vedetă va ajunge sau nu în Parlament va depinde, în ultimă instanţa, de alegători.
Mai trebuie adăugat faptul că votul în circumscripţii uninominale mai este folosit într-un număr mare de ţări, cel puţin pentru alegerea unei părţi a Parlamentului (Albania, Franţa, Germania, Lituania, Marea Britanie, Slovenia, Ungaria ş.a.) şi în nici una din aceste ţări Parlamentul nu este invadat de vedete din sport, showbiz, muzică, etc.  

Care sunt avantajele sistemului de vot propus de Asociaţia Pro Democraţia?

Sistemul electoral propus de Asociaţia Pro Democraţia aduce îmbunătăţiri în câteva aspecte de maxim interes pentru public:
· modalitatea de vot este mai simplă – deci mai rapid de aplicat, mai uşor de administrat şi mai ieftin;
· este mai uşor de înţeles, ceea ce favorizează implicarea cetăţenilor;
· este atractiv pentru alegătorii care nu consideră importantă politica de partid şi politicile partidelor. Aceşti alegători văd în alegeri doar un mijloc de a-şi desemna emisarul care sa le medieze relaţia cu statul şi pot alege candidatul pe care îl preferă fără a acorda sprijin şi unei liste de candidaţi care nu îl interesează;
· oferă alegătorilor posibilitatea de a-l sancţiona pe reprezentantul care i-a dezamăgit. Partidul acestuia poate rămâne la putere dacă politicle propuse de acesta se bucură de încrederea alegătorilor, dar fără parlamentarul care i-a dezamăgit pe alegătorii săi;
· acordă şanse şi partidelor regionale, care reprezintă interese locale ale alegătorilor, interese ce nu sunt asumate de partidele cu acoperire naţională. Partidele minorităţilor pot astfel să îşi concentreze eforturile în zonele unde se află alegătorii lor.
Care sunt dezavantajele sistemului de vot propus de Asociaţia Pro Democraţia?

Opţiunea pentru un sistem electoral reprezintă, în esenţă, o balanţă între avantajele şi dezavantajele diverselor sisteme electorale. Ca orice sistem electoral, şi sistemul propus de Asociaţia Pro Democraţia prezintă o serie de dezavantaje. Considerăm însă că avantajele sunt net superioare dezavantajelor. Mai jos sunt enumerate şi explicate dezavantajele sistemelor electorale de tipul celui propus de Asociaţia Pro Democraţia:
· încurajează tehnicile de "votare tactică". De exemplu, alegătorii simt presiunea să îl voteze pe acel candidat care li se pare că are şanse de victorie mai mari, chiar dacă în realitate preferatul lor este un alt candidat (cu şanse mai mici) – pentru că altminteri votul lor ar fi irosit. Votul acordat unui candidat necâştigător este recuperat însă, prin faptul că de el beneficiază un alt candidat din acelasi partid, care primeşte mandatul în faza de compensare realizată la nivel de regiune.
· în circumscripţia electorală (regională) în care ştie că are şanse de a obţine mai mult de 50% din mandate, partidul aflat în această situaţie trebuie să propună câte doi candidaţi într-una din circumscripţiile uninominale din regiunea respectivă (pentru a avea candidaţi cărora să li se atribuie mandate în faza de compensare). Este de menţionat însă, că dacă face acest lucru (propune câte doi candidaţi) fără a avea, în cele din urmă, dreptul la mai mult de 50% din mandate, nu riscă să piardă nimic prin faptul că se într-una sau alta din circumscripţiile uninominale se divid voturile la doi candidaţi, deoarece voturile respective se adună tot la totalul voturilor pe care îl primeşte partidul respectiv.
Schimbarea sistemului electoral va influenţa sistemul politic?

Nici bipartidismul, nici multipartidismul, nici guvernul monocolor sau de coaliţie nu sunt consecinţele directe ale sistemului electoral.
Exista voci care spun că avem nevoie de un sistem electoral majoritar pentru a genera majorităţi confortabile în parlament. Dar în Franţa, doar când alegerile prezidenţiale sunt urmate în timp scurt de alegeri parlamentare guvernele sunt relativ omogene, ca în 2002, pe când alegerile parlamentare independente de prezidenţiale duc la coaliţii largi, ca în 1997.
Efectul prezidenţialelor se resimte de altfel şi în România unde, cu toată reprezentarea proporţională, votul românilor se îndreaptă din ce în e mai mult spre primele două formaţiuni politice, oricare ar fi acestea (52% pentru PDSR şi CDR în 1996, 58% pentru PSDR şi PRM în 2000, 67% pentru PSD şi Alianţa D.A. în 2004).
Nici migraţia politică nu este o consecinţă a sistemului electoral, ci a loialităţii ideologice. Or, sistemul proporţional existent nu a reuşit să contribuie la coerenţa construcţiei ideologice a partidelor.
Pe de altă parte, abaterea majoritară care creează disproporţionalităţi flagrante (în 2005, în Marea Britanie, cu 35% din voturi laburiştii au obţinut 55% din mandate) este corectată (compensată pentru asigurarea proporţionalităţii), aşa cum se întâmplă în Germania şi cum propune Asociaţia Pro Democraţia în Codul Electoral.

Cu ce afectează schimbarea sistemului de vot cetăţeanul de rand?

Prima şi cea mai consistentă schimbare resimţită de cetăţeanul de rând va fi în perioada campaniei electorale. Aceasta va fi mult mai personalizată, candidaţii fiind obligaţi de natura scrutinului uninominal să „coboare” în rândul alegătorilor pentru a-i convinge să le acorde votul lor, nemaiputându-se ascunde pe o listă, în spatele unui candidat cu priză la public. De asemenea, întâlnirile cu alegătorii vor deveni mai importante decât campaniile publicitare din presa scrisă sau de la televiziune.
Numai candidaţii cu foarte mulţi bani vor avea acces în Parlament?

În orice campanie electorală, fondurile aflate la dispoziţia partidelor politice şi candidaţilor indepedenţi sunt un aspect deosebit de important. Legislaţia în domeniul finanţării partidelor politice şi a campaniilor electorale, elbaorată în colaborare cu societate civilă, impune deja limite superioare cheltuielilor ce pot fi făcute de partide şi candidaţi în campania electorală, facând astfel ca şansele unui candidat să fie mai puţin influenţate de puterea sa financiară. De asemenea, candidaţii declaraţi aleşi au obligaţia de a înainta un raport privitor la veniturile şi cheltuielile din perioada campaniei electorale (care este document public). Astfel, pe lângă egalizarea şanselor prin stabilirea unor limite superioare ale cheltuielilor din perioada campaniei electorale, publicul beneficiază şi de o transparenţă suplimentară a finanţării vieţii politice. Nedepunerea acestui raport la termenul prevăzut de lege atrage invalidarea mandatului, acesta fiind acordat următorului clasat.

Sistemul propus de Asociaţia Pro Democraţia, aduce un avantaj în plus candidaţilor şi anume reducerea dimensiunilor circumscripţiilor electorale. Astfel, majoritatea circumscripţiilor vor fi de dimensiunea unui oraş mare sau aproximativ cât o treime dintr-un judeţ. Alte tipuri de activităţi de campanie, cum ar fi întâlnirile directe cu alegătorii vor câştiga în eficienţă, putând fi organizate în locurile unde sunt concentraţi alegătorii din colegiul respectiv.

Vor mai avea minorităţile naţionale câte un reprezentant în Camera Deputaţilor?

Da. Pentru organizaţiile minorităţilor naţionale se stabileşte un coeficient electoral obţinut prin împărţirea numărului total de voturi valabil exprimate la nivel naţional la numărul total de mandate. Primesc mandate acele organizaţii ale minorităţilor care au primit un număr de voturi mai mare de 10% din coeficientul electoral (altfel spus, o organizaţie a unei minorităţi naţionale va primi un mandat dacă primeşte 10% din numărul voturi necesare unui partid politic pentru a primi un mandat). Dintre candidaţii organizaţiei minorităţii naţionale, va primi mandatul cel care a primit cel mai mare număr de voturi.
Vor fi schimbări în ce priveşte responsabilizarea celor care intenţionează să-şi depună candidatura?
Modul de finanţare a partidelor politice este reglemntat de legea privind finanţarea partidelor politice. Totuşi, propunerea Asociaţiei Pro Democraţia de Cod Electoral, introduce noi relgementării în ceea ce priveşte fondurile utilizate în campaniile electorale. Astfel, fiecare competitor electoral (partid, alianţă electorală, organizaţie a minorităţilor naţionale sau candidat independent), odată cu depunerea candidaturii, trebuie sa facă dovada constiturii unui depozit într-un cont al Autorităţii Electorale Permanente. Mărimea acestui depozit variază în funcţie de tipul de alegeri şi de numărul de candidaţi propuşi.

Acest depozit urmează să fie restituit doar acelor competitori care primesc mai mult de 2% din voturile exprimate la nivel de circumscripţei sau, după caz, la nivel naţional. Astfel, este eficientizată cheltuirea banului public, deoarece partidele sau candidaţii care se bucură de un sprijin foarte redus în rândul alegătorilor îşi vor acoperi singuri cheltuielile legate de participarea la procesul electoral (tipărirea numelor candidaţilor propuşi pe buletinele de vot şi pe procesele verbale, accesul la dezbaterile organizate de posturile publice de radio şi televiziune, volumul suplimentar de muncă depusă la toate nivelele, în cadrul autorităţilor şi instituţiilor implicate în organizarea alegerilor, etc.). De asemenea nu trebuie ignorat faptul că o astfel de măsură va descuraja participarea la alegeri a candidaţilor şi partidelor cu şanse minime de a câştiga mandate, astfel încât dezbaterile din cadrul campaniei electorale să câştige în consistenţă, iar efectul de fragmentare a voturilor cauzat de un număr mare de competitori electorali este redus.
